गोरखपुर, (रजनीश त्रिपाठी)। प्रधानमंत्री नरेंद्र मोदी के क्षेत्र वाराणसी की तुलना में मुख्यमंत्री योगी आदित्यनाथ के गृह जनपद गोरखपुर में गांव की तरक्की और विकास कार्यों के प्रति प्रधानों में रूझान ज्यादा नजर आ रहा है। शासन से प्रोत्साहन स्वरूप मिलने वाले भारी परफार्मेंस ग्रांट (निष्पादन अनुदान) पाने की होड़ में वाराणसी की तुलना में गोरखपुर जिला काफी आगे चल रहा है। ग्रांट के लिए आवेदन करने की अंतिम तिथि 15 सितंबर से पांच दिन पहले तक के आंकड़े बताते हैं कि प्रदेश के कवाल ही नहीं बड़े शहरों की हालत भी बेहद दयनीय है। परफार्मेंस ग्रांट की सभी शर्तों को पूरा करते हुए बाराबंकी आवेदन करने में पहले स्थान पर है। चंदौली वर्तमान में दूसरे और गोरखपुर तीसरे नंबर पर है। प्रधानमंत्री नरेंद्र मोदी का संसदीय क्षेत्र वाराणसी आवेदन करने में 27वें पायदान पर है।